Kregiñ a ra ar c'hoari-mañ en un doare divoutin. Marv eo an dudenn bennañ. « Dihuniñ » a ra neuze, tasmant. Kollet e vemor gantañ e vo kuzuliet  gant ur spered all klask ar wirionez, en nozvezh o tont rak da c'houde e vo marv da vat !  Krouet eo bet ar c'hoari gant ar memes den en doa ijinet  Phoenix Wright, neuze n'on ket chomet da glask pelloc'h! Santet e vez kalz, en tudennoù, e fent ar c'haozeadennoù, er sonerezh. Memes spered a zo un tamm daoust ma n'eo ket tamm ebet memes aergelc'h na memes doare da c'hoari (na memes istor, daoust m'eo un enklask ivez). Penaos e vez c'hoariet perzh un tasmant neuze? N'eo ket diaes : Sissel (an dudenn) en deus galloudoù : gouest eo da « vont » e-barzh traoù zo ha da fiñval pe da gaout ur perzh warno. Ur  galloud all en deus a zo komz gant ar re varv ha gouest eo da zistreiñ peder munutenn araok ma c'hoarvezfe marv an den e-tal dezhañ. Ar c'hoari a-bezh a zo savet war ar patrom-se : unan bennak a varv, ret eo kavout an doare da cheñch e donkad en ur implijout an endro. Ur sapre luziadell a-wechoù ! Ret eo bezañ aketus kenañ d'ar pezh a c'hoarvez ha dreist-holl pegoulz ! Ur sapre timing zo da gaout da vareoù zo. Dedennus kenañ eo an doare da c'hoari, er bed "reizh" (levezoniñ an endro) hag e bed an tasmantoù  (ruz ha glas, cheñch plas etre daou dra) neuze ha mat eo rak ez eus tu ordin da akregiñ ma na gaver ket an diskoulm diouzhtu.   Tu 'zo da c'hoari gant ar skramm  touch pe gant ar boutonoù. Techet e oan me da c'hoari gant ar stiloig. Un dra all a c'hall Sissel ober hag a zo a-bouez : beajiñ a drugarez d'al linennoù pellgomz. Gouest e vo neuze da cheñch lec'h ha da sikour tud all. Evurusamant rak ur bern tud a zo liammet d'e varv ! Poliserien a bep seurt, politikourien, prizonidi ! Ur 17 chabistr bennak a zo, adalek 8 eur noz betek 6 eur beure. Kendrec'het on bet gant an doare da c'hoari ha plijus 'm eus kavet an istor (ha ne oan ket o c'hortoz ar fin tamm ebet! Ur gwir  souezhadenn eo « ar wirionez » emaomp o klask). Ur gwir taol-from, c'hoariet 'm eus en un ten (ne oan ket gouest da c'hoari betek 3 eur beure evel m'am eus bet graet gant  Phoenix Wright met kazi) ha dre ma oa tu da gregiñ en dro n'eus ket ezhomm da glask diskoulmoù war ar rouedad, goude ur mare bennak o klask e teu splann awalc'h ar respont. Er penn-kentañ e oan jenet un tamm peogwir n'eo ket gwall vrav ar c'hoari, un tammig live GBA… Met a-benn ar fin e kustumer ha n'eo ket grevus ken. Un draig am eus kavet iskis avat : ur bern fazioù galleg a zo chomet en droidigezh! Graet re vuan? N'ouzon ket met iskis-tre e ra ^^  C'hoazh ur c'hoari brav war an NDS! Ama!